ꯕꯦꯡꯒꯂꯤ ꯃꯌꯦꯛ:ইলৈমা

**ইলৈম** (নৎত্রগা **ইরৈম** নৎত্রগা **ইলাই লৈম** নৎত্রগা **ইলাই লৈম** নৎত্রগা **ইরাই লৈম** নৎত্রগা **ইরাই লৈম**) অসী অলীপা কংলৈপাক্ (অরীবা মনীপুর)কী মীতৈ মী লাই তীনগী ৱারী (মৈতৈ মী লাই তীনগী ৱারী) অমদী মীতৈ লাইনীং (সনামহী লাইনীং)গী লাইরেম্বী অমনী । মহাক্ অসী ইসীংগী লাইলেম্পী অমনী । মহাক্ অসী অনা অয়েক্, লাইনা তীন্নাগীসু লাইরেম্বীনী ।

মহাক্ অসী ইলাই নীংথৌগী লোইনবীনী । মখোই অনীসী ইসীংগী লাই ওইনা লৌনৈ ।

## হৌরক্লোন্
## ৱারী

ইলাই লৈমা (ইরাই লৈম) অসী হৈবোক্ নীংথৌগী মচানুপী অমনী । হৈবোক্ নীংথৌ অসী হৈবোক্ চীংগী নীংথৌনী । হৈবোক্ নীংথৌ অসী পোৎকাপ্ তেনকাপ্কী লম্দা চংখোল্লী । ইলাই লৈমা অসী কা হেন্না ফজবগী খংনৈ । নোংমা ইলাই লৈমনা লীৱা তুরেল্গী তোরবান্দা ঙা ফারীঙৈ খুমন্গী নীংথৌ ক্বাক্পনা উখী । মহাক্কী ফজবদু উবদা নীংথৌ ক্বাক্পা ইলাই লৈমদা ঙাওজখী, নুংসীজখী । খুমন্ ক্বাক্পনা ইলাই লৈমদা মহাক্কী পুক্নীংগী ৱাফম্ ফোংদোক্খী । মসীদা ইলাই লৈমনা মপাবুংগী অপাম্বনা মহাক্কী অপাম্বা ওইগনী খুম্লক্খী । অদুনা খুমন্ ক্বাক্পনা মনাইসীংগা তান্নরবা মতুংদা হৈবোক্ নীংথৌগী মফম্দা খুদোল্পোৎসীং খুদোল্ তম্লক্খী । 

খুমন্ ক্বাক্পনা থৌ অমা লাংখী । করীগুম্বা হৈবোক্ নীংথৌনা মচানুপী পীবা য়ারক্লবদী নীংথীজনা লুহোংলে, অদুবু করীগুম্বা হৈবোক্ নীংথৌনা মচানুপী পীবা য়ারক্ত্রবদী ইলাই লৈমবু নম্দুনা ফারগা পুরক্কনী হাইনা থৌরাংখী । খুমন্ ক্বাক্পগী য়াম্না কা হেন্না তক্সীল্লক্পা মওংদু উবদা হৈবোক্ নীংথৌনা সাওনীংবদগী ক্বাক্পগী খুদোল্পোৎসীং পুম্নমক্ নুং ওল্হনখী । মসীদা ক্বাক্পগী মনাই মসেন্ পুম্নমক্ কীদুনা চেনখী । খুমন্ ক্বাক্পা নীংবা কাইদুনা য়ুম্ হল্লক্খী ।

নোংমা খুমন্ ক্বাক্পনা তেরা পাম্বী (*Bambax malabaricum*)গী মরাদগী সুংবা ৱাংলৈ য়ু থক্লুবদগী মসা ঙাওখৎলক্খী । মদুদা মহাক্ ইলাই লৈমা উন্ননীংঙক্খী । মহাক্না ইলাই লৈমা উন্ননবা লাক্খী । মহাক্ হীয়াং হী অমা তোংদুনা লাক্খী । খুমন্ ক্বাক্পা লাক্পা উবদা ইলাই লৈমা পাখ্রা চীংদা চেনখী । ক্বাক্পনা ইলাই লৈমা তম্না তান্নরক্খী । মসী পুম্নমক্ উবদা হৈবোক্ নীংথৌনা ক্বাক্পগী হী অদু নুং ওল্হনখী । অদুগা হীগী নাও অদু পাম্বী ওল্হনখী । 
মসীদা ক্বাক্পনা সাওরক্তুনা হৈবোক্ নীংথৌ হাৎলগে খন্না মহাক্ তম্না লাক্খী । মসীদা হৈবোক্ নীংথৌনা খুমন্ ক্বাক্পবু নুং ওল্হনখী । মসী পুম্নমক্ অসী উবদা ইলাই লৈমা মহাক্কী মপাবু কীজখীদুনা চেনখী । ইলাই লৈমনা পাখ্রা চীং ফাওদুনা চেনখী । মহাক্না লীৱা তুরেল্সু লানখী । ইকোন্ কোন্না ইলাই লৈমা সরাংথেম্ লুৱাংবগী য়ুম্ য়ৌরক্খী । মহাক্না লুৱাংবগী য়ুম্গী ফৌ কোৎতা চংদুনা লোৎখী । সরাংথেম্ লুৱাংবা অমদী মহাক্কী নুপী থোইদীংজম্ চনু অমুরৈ অনীনা লৌ কুম্খীবা মতম্দা ইলাই লৈমনা মখোইগী ইমুংগী থবক্ থৌরম্ পুম্নমক্ লোইসীন্বীরম্মী । মখোই য়ুম্দা হল্লক্পা মতম্দা ইলাই লৈমা মহাক্কী হান্নগী লোৎফম্দা অমুক্ চংদুনা লোৎখী । 

মতৈ মনাও অদু থৌদোক্ অসীদা অঙক্পা পোক্খী । মসী নুমীৎ খুদীংগী থোক্খী । মসীদা নোংমা সরাংথেম্ লুৱাংবনা য়ুম্দা হান্নগী হল্লক্পা মতম্দগী খরা ঙন্না হল্লক্তুনা য়েংলুবদা ইলাই লৈমা উরক্খী । অদুবু মহাক্না ইলাই লৈমগী মনাক্ চংলুবদা ইলাই লৈমা কোৎ মখাদা চেন্সীনখীদুনা মাংখী । মহাক্না তান্নদুনা কোৎ মখাদা য়েংলুবদা কনা অমতসু লৈরম্খীদে । লুৱাংবনা ৱাফম্ অসী সাগৈগী মীপুম্ খুদীং তম্দুনা পুন্না ইলাই লৈমবু থীখী । মখোইনা থীবদা ফংখীদে ।

ইলাই লৈমনা সরাংথেম্ লুৱাংবগী মমংদা লাক্খী । মহাক্না লুৱাংবগী মমংদা মহাক্ লুৱাংবগী সাগৈদা তীল্লে হাইরক্খী । অদুনা মহাক্ লুৱাংবগী মচানুপী ওইরবনী হাইরক্খী । লুৱাংবনা ৱাফম্ অসী নীংথৌ সেন্বী কীয়াম্বদা তম্খী । নীংথৌনা মাইবা মাইবী কয়া থারক্তুনা থৌদোক্ অসী য়েংসীল্হনখী । য়েংসীল্লবা মতুংদা মাইবা মাইবীসীংনা নুপী অদু লাইরেম্বীনী হাইরক্খী । অদুনা লাইরেম্বী অসী লাৎলসী হাইরক্খী । অসুম্না ইলাই লৈমা অসী লাইরেম্বী ওইনা লাৎখী ।

লুৱাংবনা ইলাই লৈমা ইহান্ হান্না উবা নুমীৎ অদু লম্তাগী অহান্বা নীংথৌকাপ নুমীৎতনী । অদুগা মাইবা মাইবীসীংনা ৱাফম্ অসী ইহান্ হান্না য়েংসীনখীবা নুমীৎ অদু লম্তাগী অহান্বা লৈপাক্পোক্প নুমীৎতনী । ঙসী ফাওবা নীংথৌ সেন্বী কীয়াম্ব (1467-1508 AD)গী মতম্দগী হৌনা চহী খুদীংগী সরাংথেম্ সাগৈনা লাইরেম্বী অসীগীদমক্তা চাক্লেন্ কৎপা চৎনরী । ইলাই লৈমা লাইরেম্বী অসী কোন্না হীয়াংথাং লাইরেম্বী হাইনা সক্খংলক্খী ।

## ইরাৎ থৌনী

করীগুম্বা মীসক্ অমা ইসীংদা ইরুপ্লুবা, ইরোইলুবা নৎত্রগা ইরুজরুবদগী নারক্পা থোক্লবদী ইসীংগী লাই ইরাই লৈমা অমদী ইরাই নীংথৌ অনীনা মীসক্ অদুবু ফাজীল্লীনী হাইনা থাজনৈ । অদুনা অমুক্ মসা ফগৎলক্হন্ননবা মীয়াম্না লাই অনীসীবু খুরুম্নৈ । মসীগীদমক্ মাইবনা থৌ তৌবী । মসীদা য়েরুম্ ২ অমদী চাক্ হাপ্লবা ৱাগী কোন্ ৭ কৎনৈ । থাদৌ কাংলুপ্কী মীয়াম্না লাই অনীসীবু য়াম্না লুনা নীংনৈ । মখোইনা লাই অনীসীবু লাৎলী । মখোইনা লাই অনীসীদা সা ঙা কৎলী । কৎপা সা ঙা, সা উচেক্সীংগী মরক্তা য়েন্ অঙৌবা, ওক্, হুই নৎত্রগা হামেং লাবা য়াওনৈ ।

## অতোপ্পা লাইরেম্বীসীংগা মরী লৈনবা

ইলৈমা লাইরেম্বী অসী লাইরেম্বী লৈমরেল্ সীদবীগী সাইওন্ লাংওন্ অমনী হাইনা লৌনৈ । মহাক্ অসী ইমোইনু লাইরেম্বীগী সাইওন্ লাংওন্ অমনী হাইনসু থাজনৈ ।

হীয়াংথাংদা লাৎলীবী ইলৈমা (ইলাই লৈম) (হীয়াংথাং লাইরেম্বী) অসী পাম্হৈব নীংথৌগী হাক্তক্তা হীন্দু লাইনীংগী লাইরেম্বী কামাখ্যা (দুরগাগী সক্লোন্ অম)দা ওন্থোক্পীখী । দুরগা ইলাৎপ কুম্হৈগী ৩সুবা নুমীৎ অসী "বোরা নুমীৎ" ("থৌজাল্ নুমীৎ")নী হাইনা লৌনৈ ।

## মমীং লৈবা ফম্পাক্সীংদা
* ফৌ-ওইবী, দা রাইসা গোদেস অসী ইং. কুম্ ২০০৯দা পুথোক্পা ballad opera অমনী । মসী Laihui Ensembleনা পুথোক্পনী । মসী লাইরেম্বী ইলৈমা, মহাক্কী মচেবেম্মা ফৌওইবী অমদী অতৈ লাইরেম্বীসীংগী ৱারীদা য়ুম্ফম্ ওইবনী ।
* ফৌওইবী সায়োন্ অসী ইং. কুম্ ২০১৭গী মীতৈলোনগী মমী কুম্হৈ অমনী । মসী লাইরেম্বী ইলৈমা, মহাক্কী মচেবেম্মা ফৌওইবী অমদী অতৈ লাইরেম্বীসীংগী ৱারীদা য়ুম্ফম্ ওইবনী ।

## মরী লৈনবা লমাইসীং
* ইমোইনু - মীতৈ লনলৈমা
* লৈমরেল্ সীদবী - মীতৈ মালেম্ লৈমা
* ঙালৈম - মীতৈ ঙাগী লাইরেম্বী 
* পান্থোইপী - মীতৈ লানলৈমা
* ফৌওইবী - মীতৈ ফৌলৈমা
* থুম্লৈম - মীতৈ থুম্গী লাইরেম্বী

## মতেং লৌরক্ফম্

## অতোপ্পা য়েংফম্সীং

* Hiyangthang_Lairembi_archive.org
* Irai_Leima_archive.org
* Ereima_e-pao.net
* Hiyangthang_Lairembi_e-pao.net